P6_TA(2007)0086

Nigeeria

Euroopa Parlamendi 15. märtsi 2007. aasta resolutsioon Nigeeria kohta

Euroopa Parlament,

- võttes arvesse varasemaid resolutsioone olukorra kohta Nigeerias;

- võttes arvesse rahvusvahelisi inimõiguste konventsioone, mille Nigeeria on ratifitseerinud;

- võttes arvesse kodukorra artiklit 115,

A. arvestades, et olenemata viimastel aastatel Nigeeria valitsuse poolt tehtud jõupingutustest inimõiguste edendamiseks ja korruptsiooni vähendamiseks ning vaatamata mõningasele edule kodaniku- ja poliitiliste õiguste valdkonnas, tuleb endiselt tegelda arvukate kiireloomuliste ja peamiste inimõiguste alaste küsimustega ning arvestades, et riiki laastavad jätkuvalt korruptsioon, meelevaldsed vahistamised ja piinamised, kohtuvälised hukkamised ja poliitiline vägivald;

B. arvestades, et etnilised ja usulised rühmitused ning ulatuslik vaesus on pideva kogukondadevahelise vägivalla peamised põhjused;

C. arvestades, et islami šariaadikohtutel on jurisdiktsioon kriminaalasjade suhtes Nigeeria 36st osariigist 12s; arvestades, et need kohtud määravad jätkuvalt karistuseks surmanuhtlusi ning peksmisi ja amputatsioone; arvestades, et ehkki hukkamisi ja amputatsioone enam täide ei viida, ei vasta need kohtumenetlused rahvusvahelistele standarditele näiteks seoses süüdistatute õigusega õigusabile ja õigustest teavitamisele, samuti kipuvad need olema naiste suhtes diskrimineerivad;

D. arvestades, et karistamatus on endiselt pigem reegel kui erand, kuna uurimisi ja kohtumenetlusi viiakse läbi vaid väga väheste vägivallatsejate ja inimõiguste rikkujate suhtes, ning arvestades, et säärane karistamatus on juba iseenesest üks olulisemaid takistusi inimõiguste rikkumiste ja vägivalla ohjeldamisel ja lõpetamisel;

E. arvestades, et Nigeeria politseijõudude vähese suutlikkuse ja ebapiisavate ressursside tõttu on piiratud nende võimalused kuritegude uurimisel ja pikeneb suure hulga inimeste kohtueelne kinnipidamine, mis rikub nende õigusi;

F. arvestades, et politsei- ja julgeolekujõud on sageli kaasatud inimõiguste rikkumistesse, sealhulgas kohtuvälistesse hukkamistesse ning meelevaldsetesse vahistamistesse ja piinamistesse;

G. arvestades, et lapstööjõud ja lastega kaubitsemine on endiselt laialt levinud;

H. arvestades, et sõnavabadus on ajakirjanike ja poliitiliste aktivistide pideva ahistamisega endiselt piiratud;

I. arvestades, et Nigeeria parlament vaatab praegu läbi samasooliste abielu (keelustamise) seaduse eelnõu, millega kehtestatakse viieaastane vanglakaristus igaühele, kes viib läbi samasooliste abielu, on sellele tunnistajaks, aitab sellele kaasa või õhutab seda tagant, aga ka igaühele, kes avalikult või eraviisiliselt kujutab positiivses valguses või pooldab samasooliste suhteid;

J. arvestades, et viimaseid riiklikke valimisi 1999. ja 2003. aastal ei saanud laialdase pettuse ja vägivalla tõttu pidada vabadeks ja õiglasteks,

1. kutsub Nigeeria valitsust üles võtma kodanike kaitseks koheseid ja tõhusaid meetmeid ning lõpetama vägivald, üldlevinud korruptsioon ja inimõiguste rikkujate karistamatus, samuti edendama aktiivselt inimõiguste austamist;

2. kutsub Nigeeria valitsust üles keelustama surmanuhtlust ning sekkuma üksikjuhtumitesse, kus inimeste üle on šariaadiseaduste alusel kohut mõistetud ja nendele on karistuseks määratud surmanuhtlus, amputatsioon, peksmine või muu ebainimlik ja alandav kohtlemine, mis on vastuolus Nigeeria põhiseadusega ja rahvusvahelisi inimõigusi käsitlevate õigusaktidega;

3. tervitab 26 Lääne- ja Kesk-Aafrika riigi vahelist mitmepoolset kokkulepet naiste ja lastega kaubitsemise vastu ning muid jõupingutusi, mida Nigeeria ametivõimud on selles valdkonnas teinud; kutsub sellegipoolest Nigeeria valitsust üles võtma täiendavaid meetmeid kõnealuses küsimuses, samuti laste kasutamise vastu tööjõuna;

4. kutsub kõiki aprillis toimuvate valimiste huvirühmi kinnitama avalikult enda pühendumust poliitilise vägivalla, hukkamiste, hirmutamiste jm inimõiguste rikkumiste ning nende kuritegude eest karistamatuse lõpetamisele;

5. kutsub Nigeeria valitsust üles võtma kõiki vajalikke meetmeid, et tegelda valimiseelsete kahtlustega seoses Sõltumatu Riikliku Valimiskomisjoni piiratud sõltumatusega, julgeolekujõudude-poolse omavoli ja ahistamisega ning mistahes muu takistusega sõna- ja arvamusvabadusele ning teistele vabade ja õiglaste valimiste peamistele nõuetele;

6. kutsub Nigeeria parlamenti üles mitte vastu võtma samasooliste abielu (keelustamise) seaduse eelnõud praegusel kujul, kuna see sisaldab sõna- ja arvamusvabaduse taoliste põhiõiguste rikkumist, nähes ette viieaastase vanglakaristuse igaühele, kes avalikult või eraviisiliselt kujutab positiivses valguses või pooldab samasooliste suhteid;

7. teeb presidendile ülesandeks edastada käesolev resolutsioon nõukogule, komisjonile ning Nigeeria valitsusele ja parlamendile.

--------------------------------------------------